ગવરીશંકર ગૉરને મૂળજીની વાડીમાં છાતી કૂટતા સાંભળીને સૌ દોડી આવ્યા. જોનારને થયું કે આ બ્રાહ્મણ નાહકનો મરી જશે એટલે કારણ પૂછવા મંડાણા. ત્યારે ગૉરે કહ્યું : ‘મૂળજીએ મારાં વાસણો લાવીને વેચી ખાધાં છે. ઈ પાછાં નંઈ મળે ન્યાં લગી મારી છાતી કૂટીશ ને આંય લોઈ રેડીશ. હું બ્રાહ્મણ છું. પરશુરામનો અવતાર છું.’ એમ કહેતાં ગવરીશંકર બમણા જોરથી છાતી કૂટવા મંડાણા. અહીં બ્રહ્મહત્યા થાશે ને જોનાર સૌના માથે પાતક બેસશે એ બીકે સૌ પટેલિયાઓએ ભેગા મળી ખરડો કરી વાણિયાના હાટેથી ગૉરનાં વાસણો છોડાવવાની કબૂલાત આપી. બીજે દિવસે બધાએ ભેગા મળી ગૉરના વાસણોનો કોથળો છોડાવી લાવ્યા.